**Metodika par Eiropas Komisijas 2011.gada 20.decembra** **lēmumā Nr.2012/21/ES “ *Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi*” noteikto prasību ievērošanu un kontroli, nodrošinot vienlīdzīgu pieeju visiem finansējuma saņēmējiem**

**Rīgā 2022**

**Saturs**

[**1.** **Metodikas mērķis** 3](#_Toc101875342)

[**2.** **Vispārīgie jautājumi** 4](#_Toc101875343)

[**3.** **Atskaišu sagatavošanas un iesniegšanas kārtība** 7](#_Toc101875345)

[**4.** **Pārmērīgas kompensācijas kontrole** 7](#_Toc101875348)

[**5.** **Apliecinājuma sagatavošana un izsniegšana** 8](#_Toc101875350)

[**6. Īpašie norādījumi par Valsts atbalsta un/vai Pastarpinātā Valsts atbalsta norādīšanu pārskatā** 9](#_Toc101875351)

# **Metodikas mērķis**

Metodikas mērķis ir noteikt kārtību, kādā Nacionālais veselības dienests (turpmāk – Dienests) pamatojoties uz Ministru kabineta 2011.gada 1.novembra noteikumu Nr.850 “Nacionāla veselības dienesta nolikums” 3.punktu nodrošina valsts budžeta līdzekļu izlietojuma uzraudzību saskaņā ar noslēgtajiem līgumiem par no valsts budžeta līdzekļiem apmaksāto veselības aprūpes pakalpojumu sniegšanu (turpmāk – Pakalpojuma līgums), lai nodrošinātu Eiropas Komisijas 2011.gada 20.decembra lēmuma Nr.2012/21/ES par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem atbalsta saņēmējiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – Komisijas lēmums Nr. 2012/21/ES).

Metodika ir saistoša visiem Valsts Atbalsta saņēmējiem, kuriem ir noslēgts Pakalpojuma līgums ar Dienestu par vispārējas tautsaimnieciskas nozīmes pakalpojumu sniegšanu (turpmāk – **VTNP**).

**Metodikā lietotie termini:**

**Apliecinājums** – Dokuments **“Apliecinājums par nosacījumu izpildi attiecībā uz piešķirto valsts atbalsta apmēru un pārmērīgas kompensācijas kontroli”** par nosacījumu izpildi attiecībā uz piešķirto Valsts Atbalsta apmēru un Pārmērīgas kompensācijas kontroli.

**Komercsabiedrība** – fiziskā persona, juridiskā persona vai šādu personu apvienība, kura veic vai gatavojas veikt komercdarbību, neatkarīgi no tās īpašuma formas un darbības veida[[1]](#footnote-1).

**Pakalpojuma līgums** – ir deleģēšanas līgums kā pilnvarojuma akts saskaņā ar kuru attiecīgajam Valsts Atbalsta saņēmējam tiek piešķirtas pilnvaras sniegt **VTNP**, norādīta uzdevuma būtība, kā arī **VTNP** darbības joma un vispārējie darbības nosacījumi. Sabiedriskā pakalpojuma (**VTNP**) sniegšanas tiesību piešķiršanas dokuments ir nepieciešams, lai definētu Valsts Atbalsta saņēmēja un valsts pienākumus.

**Pastarpinātais Valsts atbalsts** – kompensācija par **VTNP** sniegšanu, ko piešķir Valsts Atbalsta saņēmējam, kas nodrošina **VTNP** sniegšanu, bet izmaksā Valsts Atbalsta saņēmēja darbiniekiem par **VTNP** nodrošināšanu (Metodikas 6.punktā minētie projekti un/vai citi projekti).

**Pārmērīga kompensācija** – Valsts Atbalsta saņēmējam piešķirtais Valsts atbalsts un/vai Pastarpinātais Valsts atbalsts, kas pārsniedz summu, kāda ir nepieciešama neto izmaksu segšanai par VTNP sniegšanu, ieskaitot saprātīgu peļņu.

**Saprātīgā peļņa** - oficiālās statistikas portālā publicētie dati par “Finansiālās rentabilitātes procents pēc nodokļiem” (UFF050) (Q86 veselības aizsardzība) Komersantu finanšu analīzes rādītājs atbilstoši saimniecisko darbību statistiskajai klasifikācijai (NACE 2. red) attiecīgajā pārskata gadā [[2]](#footnote-2).

**Valsts atbalsts** – finansējums, ko Dienests piešķir Valsts Atbalsta saņēmējam par valsts apmaksāto veselības aprūpes pakalpojumu (**VTNP**) sniegšanu. (turpmāk tekstā lietots arī kompensācija).

**Valsts Atbalsta saņēmējs** – komercsabiedrība, ar kuru Dienests ir noslēdzis Pakalpojuma līgumu kura ietvaros Valsts Atbalsta saņēmējs sniedz **VNTP**.

**Valsts Atbalsta sniedzējs** – Dienests, kurš nodrošina Valsts atbalsta piešķiršanu komercdarbībai un veic Valsts atbalsta un/vai Pastarpinātā Valsts atbalsta izlietojuma uzraudzību.

**Vispārējas tautsaimnieciskas nozīmes pakalpojumi** (**VTNP**) – saimnieciskās darbības pakalpojumi, ko tirgus dalībnieki vieni paši bez valsts atbalsta sniegt nespēj, vienlaikus nodrošinot, ka pakalpojums ir bez diskriminācijas pieejams visiem iedzīvotājiem. **VTNP** tiek sniegti sabiedrības interesēs, uzliekot sabiedrisko pakalpojumu sniegšanas pienākumu vienam vai vairākiem pakalpojumu sniedzējiem[[3]](#footnote-3).

**Normatīvie akti un citi dokumenti:**

1. Komisijas lēmums Nr. 2012/21/ES

<https://eur-lex.europa.eu/legal-content/LV/TXT/PDF/?uri=CELEX:32012D0021&from=EN>

1. Rokasgrāmata par Eiropas Savienības valsts atbalsta, publiskā iepirkuma un iekšējā tirgus noteikumu piemērošanu vispārējas tautsaimnieciskas nozīmes pakalpojumiem un jo īpaši vispārējas nozīmes sociālajiem pakalpojumiem

<https://ec.europa.eu/competition/state_aid/overview/new_guide_eu_rules_procurement_lv.pdf>

1. Grāmatvedības likums

<https://likumi.lv/ta/id/324249-gramatvedibas-likums>

1. Komercdarbības atbalsta kontroles likums

<https://likumi.lv/ta/id/267199-komercdarbibas-atbalsta-kontroles-likums>

# **Vispārīgie jautājumi**

**VTNP jēdziens**

**VTNP** ir saimnieciskā darbība, kas sniedz rezultātus sabiedrības vispārējās interesēs, un, kas bez valsts intervences tirgū netiktu veikta (vai arī tiktu veikta nepietiekamā apjomā attiecībā uz kvalitāti, drošību, pieejamību, vienlīdzīgu attieksmi un vispārēju piekļuvi). Sabiedrisko pakalpojumu saistības pakalpojumu sniedzējam tiek noteiktas, izmantojot pilnvarojumu un pamatojoties uz vispārējas nozīmes kritēriju, kas nodrošina, ka pakalpojums tiek sniegts saskaņā ar nosacījumiem, kuri ļauj sasniegt noteikto mērķi. Komisijas lēmums Nr.2012/21/ES nosaka, ka uzņēmumiem, kam uzticēta **VTNP** sniegšana, vai, kas darbojas kā fiskāli monopoli, attiecas Līguma par Eiropas Savienības darbību noteikumi un jo īpaši noteikumi par konkurenci, ciktāl šie noteikumi *de iure* vai *de facto* netraucē veikt tiem uzticētos uzdevumus. Saskaņā ar Eiropas Savienības Tiesas interpretāciju un atzinumiem:

* nav svarīgi, vai šādus **VTNP** veic publiski vai privāti uzņēmumi;
* **VTNP** ir pakalpojumi, kuriem piemīt īpašas iezīmes salīdzinājumā ar citām saimnieciskām darbībām[[4]](#footnote-4).

Valsts atbalsta noteikumus piemēro tikai Atbalsta saņēmējam. Šis jēdziens attiecas uz ikvienu subjektu, kas veic saimniecisko darbību, neatkarīgi no tā juridiskā statusa un finansēšanas veida[[5]](#footnote-5), jāatzīmē, ka nav nozīmes tam, vai subjekts ir izveidots ar mērķi gūt peļņu vai nē. Eiropas Savienības Tiesa ir paudusi uzskatu, ka arī medicīnas speciālisti kā pašnodarbināti ekonomikas dalībnieki var sniegt pakalpojumus tirgū, tas ir, specializēto medicīnas pakalpojumu tirgū, un tādējādi viņi ir uzskatāmi par uzņēmumiem.. Valsts atbalsta un Pastarpinātā Valsts atbalsta noteikumu ievērošana jānodrošina Dienestam, kas pakalpojumu sniedzēju pilnvaro sniegt **VTNP**.

**Pakalpojumu līgums**

Pakalpojumu līgumā par **VTNP** sniegšanu, kas tiek noslēgts starp Valsts Atbalsta saņēmēju un Valsts Atbalsta sniedzēju (Dienestu), tiek norādīti nepieciešamie nosacījumi, lai piešķirtais Valsts atbalsts atbilstu Valsts atbalsta regulējošiem normatīvajiem aktiem[[6]](#footnote-6). Pakalpojuma līgumā tiek norādīts:

* skaidri definēts uzticētais **VTNP**[[7]](#footnote-7);
* prasības **VTNP** sniedzējam par nepieciešamā tehniskā aprīkojuma uzturēšanu un atjaunošanu, lai nodrošinātu minēto pakalpojumu izpildi saskaņā ar katram konkrētajam pakalpojumam izvirzītajām prasībām;
* pilnvarojuma termiņš – līguma darbības laiks, kas nepārsniedz 10 gadus (gadījumos, kad pakalpojuma sniedzējs no saviem resursiem (saimnieciskās darbības ieņēmumiem vai komercbanku kredītresursiem) veicis būtiskus ieguldījumus pakalpojuma sniegšanas nodrošināšanai nepieciešamajos pamatlīdzekļos, pilnvarojuma periods var būt garāks par desmit gadiem, bet tas nedrīkst pārsniegt konkrētā pamatlīdzekļa nolietojuma periodu, kurš noteikts saskaņā ar vispārpieņemtiem grāmatvedības principiem);
* **VTNP** sniegšanas teritorija;
* informācija par **VTNP** sniedzējam piešķirtajām ekskluzīvajām vai īpašajām tiesībām;
* informācija par iespēju saņemt Valsts atbalstu un nosacījumi Valsts atbalsta aprēķināšanai, kontrolei un pārskatīšanai (regulāras Valsts atbalsta un/vai Pastarpinātā Valsts atbalsta atbilstības pārbaudes katru gadu pilnvarojuma akta darbības periodā, kā arī tā beigās);
* pasākumi Valsts atbalsta un/vai Pastarpinātā Valsts atbalsta pārmaksas novēršanai un atmaksāšanai;
* nosacījums, ka VTNP un ar to saistītās izmaksas tiek nodalītas no komerciālajiem (maksas) pakalpojumiem;
* atsauce uz Komisijas lēmumu Nr. 2012/21/ES .

**VTNP Valsts atbalsta un Pastarpinātā Valsts atbalsta saņemšanas nosacījums – ieņēmumu un izdevumu nodalīšana**

Komercsabiedrība, kura ir noslēgusi Pakalpojuma līgumu ar Dienestu, tiek uzskatīta par Valsts atbalsta saņēmēju. Saskaņā ar Valsts atbalsta un Pastarpinātā Valsts atbalsta noteikumiem Pakalpojuma līgumā ir noteikts pienākums nodrošināt atbilstību papildu nosacījumiem, kuri īpaši attiecas uz mehānismiem, lai nodrošinātu, ka saņemtais Valsts atbalsts un Pastarpinātais Valsts atbalsts nepārsniedz Valsts Atbalsta saņēmējam radušās izmaksas. Saskaņā ar Komisijas lēmuma Nr.2012/21/ES 5. panta 2. punktā noteikto metodoloģiju, Valsts Atbalsta saņēmējiem ir pienākums uzrādīt saistību izmaksas, kuras aprēķina kā starpību starp neto izdevumiem un neto ieņēmumiem. Ja attiecīgais Valsts Atbalsta saņēmējs (uzņēmums) papildu veic arī tādas darbības, uz kurām neattiecas **VTNP** darbības joma, **ņem vērā tikai tās izmaksas, kuras ir saistītas ar VTNP sniegšanu**. Saskaņā ar Komisijas lēmuma Nr.2012/21/ES 5. panta 9. punktu[[8]](#footnote-8), ja Valsts Atbalsta saņēmējs darbojas gan **VTNP** jomā, gan ārpus tās, iekšējā grāmatvedības uzskaitē jābūt iespējai noteikt izmaksas, kuras ir saistītas ar **VTNP** sniegšanu, jo pretējā gadījumā nevar noteikt Valsts atbalsta jeb kompensācijas apmēru. Turklāt sūdzības gadījumā Valsts Atbalsta saņēmējam, kuram uzticēts sniegt **VTNP**, jāspēj pierādīt, ka tas nav saņēmis Pārmērīgu kompensāciju. Tādēļ šādās situācijās pastāv praktiska nepieciešamība nodrošināt atsevišķu grāmatvedības uzskaiti. Minētā prasība par **VTNP** ieņēmumu un izdevumu uzskaites nodalīšanu attiecas uz visiem Valsts Atbalsta saņēmējiem, neatkarīgi no tā juridiskās formas vai grāmatvedības uzskaitē pielietojamās uzskaites metodes - vienkāršā ieraksta sistēmā vai divkāršā ieraksta sistēmā. Valsts atbalstu regulējošos normatīvajos aktos nav noteikts **VTNP** izmaksu veids (piem., algas, telpu uzturēšana, īpaši ārējie izdevumi vai pirkumi), bet tikai to mērķis, t.i., vai izmaksas ir saistītas ar **VTNP** sniegšanu vai nē. Ja Valsts Atbalsta saņēmējs izmanto vienu un to pašu infrastruktūru, lai sniegtu **VTNP** un veiktu saimniecisko darbību, tad Atbalsta saņēmējam jāsadala izmaksas pa abu veidu darbībām. Izmaksas, kas attiecas uz **VTNP** sniegšanu, drīkst ietvert visas mainīgās izmaksas saistībā ar **VTNP** sniegšanu un samērīgu daļu no pastāvīgajām izmaksām, kas ir saistītas gan ar **VTNP** sniegšanu, gan citu darbību veikšanu.

Saskaņā ar Komisijas lēmuma Nr.2012/21/ES 5. panta 4. punktu Valsts atbalsta apmērs ietver visas priekšrocības, ko piešķīrusi valsts, vai, kas piešķirtas, izmantojot valsts līdzekļus, neatkarīgi no to formas. Līdz ar to nav nozīmes tam, kāds ir valsts iestāžu sniegto priekšrocību konkrētais finanšu vai materiālais raksturs (kompensācijas, pakalpojumi u.c.). Tādēļ, aprēķinot Valsts atbalstu un pārbaudot, vai nav pieļauta Pārmērīga kompensācija, Valsts Atbalsta sniedzējam veicot uzraudzību jāņem vērā gan dotācijas, gan pakalpojumi (vai arī ēkas vai aktīvi), kas piešķirti par cenu, kas ir zemāka par tirgus cenu. Tas nozīmē, ka pakalpojumiem (vai arī ēkām vai aktīviem), kuri sniegti par cenu, kas ir zemāka par tirgus cenu, jāaprēķina dotācijas ekvivalents. Valsts atbalsta summa nedrīkst būt lielāka par summu, kas nepieciešama, lai segtu neto izmaksas, kas rodas, pildot **VTNP** sniegšanas pienākumus, tostarp saprātīgu peļņu. Saprātīgās peļņas koeficients Valsts Atbalsta sniedzēja un Valsts Atbalsta saņēmēja Pakalpojuma līgumos tiek noteikts kā “Finansiālās rentabilitātes procents pēc nodokļiem” (UFF050) (Q86 veselības aizsardzība) Komersantu finanšu analīzes rādītājs atbilstoši saimniecisko darbību statistiskajai klasifikācijai (NACE 2. red.) attiecīgajā pārskata gadā[[9]](#footnote-9).

# **Atskaišu sagatavošanas un iesniegšanas kārtība**

Valsts Atbalsta saņēmējs atbilstoši Pakalpojuma līguma nosacījumiem reizi gadā sagatavo pārskatu “Par valsts budžeta līdzekļu izlietojumu ārstniecības iestādē” vai “Par valsts budžeta līdzekļu izlietojumu ārstu praksēs” atbilstoši vispārīgajā kārtībā noteiktajiem ieņēmumu un izdevumu uzrādīšanas principiem[[10]](#footnote-10), līdz kārtējā gada **31.maijam** par iepriekšējā pārskata gada rezultātiem. Atbalsta saņēmējs ir atbildīgs par pārskatā sniegtās informācijas patiesumu. Pārskats tiek iesniegts Dienestā Excel formātā ar pavadvēstuli, nosūtot uz e-pastu “nvd@vmnvd.gov.lv”.

Dienests, saņemot Atbalsta saņēmēja pārskatu, reģistrē saņemto vēstuli lietvedības dokumentu vadības sistēmā.

# **Pārmērīgas kompensācijas kontrole**

Dienests nodrošina, ka Valsts atbalsts un/vai Pastarpinātais Valsts atbalsts, ko piešķir Atbalsta saņēmējam par **VTNP** sniegšanu, atbilst Komisijas lēmumā Nr.2012/21/ES noteiktajām prasībām, un, ka piešķirtā Valsts atbalsta jeb kompensācijas summa nav lielāka par summu, kas nepieciešama, lai segtu neto izmaksas, kas rodas, pildot sabiedrisko pakalpojumu sniegšanas pienākumus jeb konstatē, vai nav izveidojusies Pārmērīga kompensācija. Saskaņā ar Komisijas lēmumu Nr.2012/21/ES Dienestam ir atļauts sniegt Valsts atbalstu par sabiedrisko pakalpojumu sniegšanu, bet nedrīkst sniegt Pārmērīgu kompensāciju. Pārmērīgas kompensācijas kontrole tiek aprēķināta pārskata “Par valsts budžeta līdzekļu izlietojumu ārstniecības iestādē” vai “Par valsts budžeta līdzekļu izlietojumu ārstu praksēs” III sadaļā.

* 1. Ja Pārmērīgas kompensācijas apmērs nepārsniedz 10 % no vidējās gada Valsts atbalsta summas, šo Pārmērīgo kompensāciju var pārnest uz nākamo gadu un atskaitīt no Valsts atbalsta summas, kas jāsniedz par minēto periodu.
	2. Ja ir pārkāptas Komisijas lēmuma Nr. 2012/21/ES prasības, valsts atbalsta saņēmējam ir pienākums atmaksāt atbalsta sniedzējam visu projekta ietvaros saņemto nelikumīgo valsts atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem. Situācijā, kad izveidojusies Pārmērīga kompensācija, un tās apmērs pārsniedz 10% no vidējās gada Valsts atbalsta summas, Dienests nodrošina, ka attiecīgais Atbalsta saņēmējs atmaksā Pārmērīgo kompensāciju, un, ka tiek pārskatīti parametri Valsts atbalsta turpmākai aprēķināšanai. Dienests sagatavo lēmumu par Pārmērīgas kompensācijas atmaksu un savā grāmatvedības uzskaites sistēmā izraksta rēķinu par Pārmērīgas kompensācijas atgriešanu. Atbalsta saņēmējam pēc Dienesta lēmuma un rēķina saņemšanas ir pienākums veikt atmaksu rēķinā norādītajā termiņā. Lai pārliecinātos par pārskatā norādīto datu ticamību Dienesta amatpersonām ir tiesības pieprasīt no Atbalsta saņēmēja apstiprināto **VTNP** ieņēmumu un izdevumu uzskaites kārtību, kā arī pēc pieprasījuma saņemt Atbalsta saņēmēja grāmatvedības reģistru datus.

Piemērs:

Ārstniecības iestādei X savā n gada pārskatā “Par valsts atbalsta līdzekļu izlietojumu ārstniecības iestādē” izveidojusies pārmērīga kompensācija 290 496 *euro*, kas sastāda 1.28 % no kopējiem valsts budžeta līdzekļiem. Iestādei šī pārkompensācija 290 496 *euro* jāatgriež valsts budžetā.

|  |
| --- |
| **Pārmērīgas kompensācijas kontrole** (lai nodrošinātu EK Lēmuma Nr.2012/21/ES nosacījumu izpildi (t.sk. attiecībā uz piešķirto kompensāciju apmēru un pārmērīgas kompensācijas kontroli) |
|  | **Ieņēmumi** | **Izdevumi** | **Izdevumi ar saprātīgu peļņas normu, %** (katru gadu mainīgs lielums) | **pārmērīga kompensācija + ir / - nav**  | pārmērīgas kompensācijas īpatsvars no kopējiem valsts budžeta līdzekļiem (%) |
| **15.925** |
| STAC | 19 006 655 | 17 888 721 | 20 737 500 | -1 730 845 | X |
| AMBUL | 3 500 887 | 1 276 296 | 1 479 546 | 2 021 341 | X |
| Līdzekļi, lai uzlabotu valsts apmaksāto VAP sniegšanu | STAC | 232 443 | 0 | X | X | X |
| AMBUL | 0 | X | X | X |
| **KOPĀ** | **22 507 542** | **19 165 017** | **22 217 046** | **290 496** | 1.28 |

# **Apliecinājuma sagatavošana un izsniegšana**

Dienests pēc komercsabiedrības, kura vēlās pieteikties Valsts atbalsta saņemšanai, Atbalsta saņēmēja, Pastarpinātā Valsts atbalsta saņēmēja vai Pastarpinātā Valsts atbalsta sniedzēja (piemēram, CFLA, VM) pieprasījuma sagatavo un izsniedz Apliecinājumu. Dienests Apliecinājumu izsniedz iepriekš minētiem subjektiem, kuriem nav konstatēta, vai ir novērsta Pārmērīga kompensācija (uz kuru tas attiecināms).

# **6. Īpašie norādījumi par Valsts atbalsta un/vai Pastarpinātā Valsts atbalsta norādīšanu pārskatā**

Valsts atbalsts mēdz būt noteikts kā Pastarpināts valsts atbalsts, piemēram Eiropas Savienības fondu 2014.-2020.gada plānošanas perioda darbības programmas “Izaugsme un nodarbinātība” 9.2.5.specifiskā atbalsta mērķa “Uzlabot pieejamību ārstniecības un ārstniecības atbalsta personām, kas sniedz pakalpojumus prioritārajās veselības jomās iedzīvotājiem, kas dzīvo ārpus Rīgas” un 9.2.7. specifiskā atbalsta mērķa "Atbalsts ārstniecības personām, kas nodrošina pacientu ārstēšanu sabiedrības veselības krīžu situāciju novēršanai ietvaros. Atbilstoši Ministru kabineta 2017.gada 21.marta noteikumu Nr.158 „Darbības programmas “Izaugsme un nodarbinātība” 9.2.5.specifiskā atbalsta mērķa “Uzlabot pieejamību ārstniecības un ārstniecības atbalsta personām, kas sniedz pakalpojumus prioritārajās veselības jomās iedzīvotājiem, kas dzīvo ārpus Rīgas” īstenošanas noteikumi” (turpmāk – Noteikumi Nr.158)[[11]](#footnote-11) un Ministru kabineta 2020. gada 17. decembra noteikumu Nr. 802 “Darbības programmas "Izaugsme un nodarbinātība" 9.2.7. specifiskā atbalsta mērķa "Atbalsts ārstniecības personām, kas nodrošina pacientu ārstēšanu sabiedrības veselības krīžu situāciju novēršanai” un 14.1.3. specifiskā atbalsta mērķa "Atveseļošanas pasākumi veselības nozarē"" īstenošanas noteikumi (turpmāk – Noteikumi Nr.802)[[12]](#footnote-12) nosacījumiem, kā arī, ņemot vērā Noteikumu Nr.158 31.1.apakšpunktā, MK noteikumu Nr.802 37.1.apakšpunktā un Komisijas lēmuma Nr.2012/21/ 106.panta 2.punktā noteikto, ja ārstniecības persona ir nodarbināta komercsabiedrībā, kurai uzticēts sniegt **VTNP**, Komercdarbības atbalsta kontroles likuma izpratnē ārstniecības iestāde, kurā ir nodarbināta minētā ārstniecības persona, ir uzskatāma par Pastarpināto Valsts atbalsta saņēmēju, tādējādi ārstniecības personai piešķirtā kompensācija ir ārstniecības iestādei jeb Atbalsta saņēmējam piešķirtais Valsts atbalsts. Līdz ar iepriekšminēto, Atbalsta saņēmējam ir pienākums sniegt informāciju par ārstniecības personai izmaksāto Pastarpināto Valsts atbalstu un, saskaņā ar Noteikumu Nr.158 17.punkta un MK noteikumu Nr.802 18.punkta nosacījumiem, veikt tā kontroli. Ārstniecības personai izmaksātā Pastarpinātā Valsts atbalsta apjomu Atbalsta saņēmējam ir pienākums iekļaut ieņēmumos un izdevumos atbalsta saņemšanas gadā.

1. https://likumi.lv/ta/id/267199-komercdarbibas-atbalsta-kontroles-likums [↑](#footnote-ref-1)
2. https://data.stat.gov.lv/pxweb/lv/OSP\_PUB/START\_\_ENT\_\_UF\_\_UFF/UFF050/table/tableViewLayout1/ [↑](#footnote-ref-2)
3. https://www.fm.gov.lv/lv/visparejas-tautsaimnieciskas-nozimes-pakalpojumi [↑](#footnote-ref-3)
4. Spriedums lietā C-179/90 Merci convenzionali porto di Genova, Recueil 1991, I-5889. lpp., 27. punkts,

spriedums lietā C-242/95 GT-Link A/S, Recueil 1997, I-4449. lpp., 53. punkts, un spriedums lietā C266/96 Corsica Ferries France SA, Recueil 1998, I-3949. lpp., 45. punkts; [↑](#footnote-ref-4)
5. Spriedums apvienotajās lietās C-180/98 līdz C-184/98 Pavlov un citi, Recueil 2000, I-6451. lpp. [↑](#footnote-ref-5)
6. https://likumi.lv/ta/id/301399-veselibas-aprupes-pakalpojumu-organizesanas-un-samaksas-kartiba [↑](#footnote-ref-6)
7. https://likumi.lv/ta/id/301399-veselibas-aprupes-pakalpojumu-organizesanas-un-samaksas-kartiba [↑](#footnote-ref-7)
8. https://eur-lex.europa.eu/legal-content/LV/TXT/PDF/?uri=CELEX:32012D0021&from=EN [↑](#footnote-ref-8)
9. https://data.stat.gov.lv/pxweb/lv/OSP\_PUB/START\_\_ENT\_\_UF\_\_UFF/UFF050/table/tableViewLayout1/ [↑](#footnote-ref-9)
10. https://likumi.lv/ta/id/124833-noteikumi-par-budzetu-izdevumu-klasifikaciju-atbilstosi-ekonomiskajam-kategorijam [↑](#footnote-ref-10)
11. https://likumi.lv/ta/id/289588-darbibas-programmas-izaugsme-un-nodarbinatiba-9-2-5-specifiska-atbalsta-merka-uzlabot-pieejamibu-arstniecibas-un-arstniecibas [↑](#footnote-ref-11)
12. https://likumi.lv/ta/id/319779-darbibas-programmas-izaugsme-un-nodarbinatiba-9-2-7-specifiska-atbalsta-merka-atbalsts-arstniecibas-personam-kas-nodrosina [↑](#footnote-ref-12)